SKRIFTLIG FORESPØRGSEL P-0842/01

af José Pomés Ruiz (PPE-DE) til Kommissionen

(13. marts 2001)

Om: Klage nr. 2000/4241 SG(2000) A/15164/3

Den 2. december 1998 blev to spanske lastvogne med hver 250 svin fra bedriften Biurrun S.L., der var på vej til slagteriet i Caso i Malveira (Portugal), standset ved Aguas de Moura af en gruppe på 30 eller 40 delvis hættebeklædte personer med skydevåben eller slagvåben. Lasvognene blev bortført, styrtet i afgrunden og fuldstændig ødelagt, og hele lasten af svin gik tabt.

Efter langvarige retssager, der indledtes for mere end to år siden, og som endnu ikke er blevet afsluttet på trods af den portugisiske regerings fordømmelse heraf, anmodes Kommissionen om at besvare følgende: hvilke forholdsregler har den truffet med hensyn til klage nr. 2000/4241 SG(2000) A/15164/3, der blev indgivet den 17. november 2000 mod Den Portugisiske Republik på grund af krænkelse af fællesskabsrettens bestemmelse om varers frie bevægelighed?

Svar afgivet på Kommissionens vegne af Franz Fischler

(18. april 2001)

Kommissionen har undersøgt klage nr. 2000/4241 over de voldshandlinger, der blev begået af et antal personer den 2. december 1998, og som forårsagede store materielle skader på de køretøjer, der blev anvendt til transport af levende dyr, tab af et stort antal af disse dyr og vanskeligheder med hensyn til at opnå skadeserstatning.

I lighed med de portugisiske myndigheders fordømmelse vil Kommissionen gerne selv understrege, at vi til enhver tid fordømmer, at enkeltpersoner under voldsudøvelse overtræder princippet om varernes frie bevægelighed.

Som bekendt har det forhold, at den pågældende medlemsstats ansvarlige myndigheder ikke har truffet de fornødne forholdsregler med hensyn til den offentlige orden for at hindre denne type aktioner, allerede medført, at Kommissionen har indledt en overtrædelsesprocedure, og at Domstolen i sin dom af 9. december 1997 i sag C-265/95, Kommissionen mod Frankrig, har fundet, at Den Franske Republik har tilsidesat sine forpligtelser i henhold til EF-traktatens artikel 30 (nu 28), sammenholdt med artikel 5 (nu 10), og de fælles markedsordninger for landbrugsprodukter, idet den har undladt at træffe alle de nødvendige og adækvate foranstaltninger med henblik på at undgå, at private aktioner hindrer den frie bevægelighed for frugt og grønsager (Sml. 1997 I, s. 6959).

I det foreliggende tilfælde ser det imidlertid ud til, at de grunde, der ledte Domstolen til den konklusion, at Frankrig ikke havde truffet de nødvendige og adækvate foranstaltninger, bl.a. aktionernes hyppighed og varigheden af den periode, hvori aktionerne fandt sted, kun vanskeligt kan anvendes på et enkeltstående og uforudsigeligt tilfælde som overfaldet på de to lastvogne fra firmaet Biurrun L.S.

Den retspraksis, ifølge hvilken Domstolen har anerkendt, at princippet om, at en medlemsstat er ansvarlig for skader påført borgere som følge af en overtrædelse af fællesskabsretten, der kan tilskrives medlemsstaten, er traktatfæstet (se dom af 19. november 1991, forenede sager C-6/90 og C-9/90, Francovich, Sml. 1991, s. I-5357, og dom af 5. marts 1996, forenede sager C-46/93 og C-48/93, Brasserie du Pêcheur et Factortame III, Sml. 1996, s. I-1029), ser under disse omstændigheder ud til vanskeligt at kunne finde anvendelse på klage nr. 2000/4241.

Selv om de i klage nr. 2000/4241 omhandlede forhold daterer sig til 1998, og Kommissionen ikke har fået kendskab til yderligere tilfælde, der kunne pege i retning af, at de portugisiske myndigheder har forsømt at træffe adækvate foranstaltninger for at forhindre, at enkeltpersoner udøver handlinger, der er til hinder for varernes frie bevægelighed, har Kommissionen rettet henvendelse til de portugisiske myndigheder for at få oplyst, hvilke bestemmelser der er vedtaget til fremtidig imødegåelse af denne type hændelse, navnlig i lyset af de forpligtelser, der påhviler myndighederne i medfør af Rådets forordning (EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne(1).

(1) EFT L 337 af 12.12.1998.